**Valsts kancelejai**

**Satiksmes ministrijai**

2019. gada 20. maijs Nr. 15/19

*Par nodomu atteikties izpildīt Ministru kabineta sēdes protokollēmuma projektu “Par Ministru kabineta 2016. gada 20. decembra sēdes protokollēmuma (prot. Nr.69, 82.§) “Informatīvais ziņojums par autoceļu finansēšanas modeli un Valsts autoceļu sakārtošanas programmu 2014.-2023. gadam un atbildes vēstuli Saeimas Mandātu, ētikas un iesniegumu komisijai” 3.punktā un 8.punktā doto uzdevumu un atzīt to par aktualitāti zaudējušu.*

Biedrība “Latvijas ceļu būvētājs” (turpmāk tekstā – Biedrība LCB) ir iepazinusies ar Satiksmes ministrijas (turpmāk - SM) 2019. gada 15. maija vēstuli Nr. 04-02/1515 un ir pārsteigta par Satiksmes ministrijas mēģinājumu atteikties izpildīt Saeimas un Ministru kabineta (turpmāk - MK) dotos uzdevumus ceļu un tiltu sakārtošanai.

Izbrīnu rada arī tas, ka Satiksmes ministrija šai jautājumā ir vienpusēji atteikusies no sociālā dialoga ar nozari, par šo savu „gara bērnu” neinformējot ceļu būves uzņēmumus un Biedrību LCB, bet slēpjot savu ieceri.

Kā zināms, 2004. gadā tika likvidēts līdz tam pastāvošais autoceļu finansēšanas modelis, to aizvietoja ar ceļu finansējumu pēc pārpalikuma principa, rezultātā autoceļu stāvoklis strauji pasliktinās. Lai to novērstu, Saeimas Mandātu, ētikas un iesniegumu komisija iniciēja un MK deva uzdevumu SM izstrādāt ceļu finansēšanas modeli, lai novērstu draudošo katastrofu. Cita starpā tika uzdots izvērtēt esošo ceļu tīklu un tā efektivitāti, kā arī iespējamību piesaistīt valsts budžetā paredzētajam finansējumam iespējamu papildus finansējumu ceļu uzturēšanai, pārbūvei un atjaunošanai.

Diemžēl Ministrijai dotie uzdevumi iesniegt Ministru kabinetā informāciju par valstī esošā ceļu tīkla izvērtējumu, tostarp vērtējumu par esošo ceļu tīkla efektivitāti, nav izpildīti. Līdzīgi arī ar nozares finansēšanas modeli. Kopš uzdevumu saņemšanas ir pagājuši gandrīz 3 gadi, ir tērēti valsts resursi un ierēdņu laiks, taču rezultātu nav. Biedrībai LCB šāda Satiksmes ministrijas rīcība šķiet Latvijas valstij kaitnieciska.

Arī Nacionālajā attīstības plānā 2014.-2020. gadam un Transporta attīstības pamatnostādnēs 2014.-2020. gadam definētie uzdevumi ceļu jomā nav izpildīti, Valdība tā vietā, lai ar likumprojektu un MK noteikumu palīdzību lemtu par situācijas uzlabošanu, jau 12 gadus nodarbojas ar informatīvo ziņojumu lasīšanu, kuru izskatīšana MK parasti beidzas ar nevienam nesaistošām frāzēm: ”pieņemt zināšanai”.

Turklāt, ņemot vērā to, ka Eiropas Savienības finansējums nozarei ir beidzies, un to, ka nozare 2020.gadā ir aptuveni 40% „konsolidācijas” priekšā, Biedrība LCB ir sašutusi par šādu Satiksmes ministrijas atklāsmi, pasludinot saņemtos, bet neizpildītos uzdevumus par aktualitāti zaudējušiem. Izbrīnu rada arī attieksme pret Saeimas doto uzdevumu - cik Biedrībai LCB ir zināms, Saeimas uzdevumu var atcelt tikai Saeima, nevis Ministru kabinets.

No otras puses, Biedrība LCB ir pateicīga vēstules autoriem par ieguldīto darbu un pūlēm izklāstīto notikumu hronoloģijas sagatavošanā. Reti kurš jautājums astoņas reizes vairāku gadu garumā ir iniciējis Ministru prezidentu, Ministru kabineta un Saeimas „darbošanos”, lai tas beigu beigās paliktu tieši tikpat neatrisināts kā sākumā. Šis dokuments ir jāvērtē kā piemineklis politiķu un ierēdņu nevarībai, politiskās gribas trūkumam un valsts attīstības kopsakarību neizpratnei, un, ar to iepazīstoties, jebkurš interesents var redzēt, kā nedrīkst risināt valstiskus jautājumus. Ar šādu pieeju Satiksmes ministrija faktiski atzīst, ka ceļu tīkla sakārtošanai nav ne naudas, ne gribas, ne vēlmes, ne izpratnes, tāpēc ministrija lūdz atļauju turpināt izlikties, ka šai jomā nekādu problēmu nav.

Biedrība “Latvijas ceļu būvētājs” kategoriski iebilst pret uzdoto lēmumu vienkāršotu atcelšanu, jo uzskata, ka uzdevumu noņemšana no valdības kontroles ir "strausa politika", kas ceļu un tiltu problēmas tikai padarīs vēl lielākas un sāpīgākas. Atteikšanās no uzdevuma beidzot izveidot ilglaicīgu autoceļu finansēšanas modeli un pilnveidot Valsts autoceļu sakārtošanas programmu ir Satiksmes ministrijas apzināta distancēšanās no valsts politikas veidošanas autoceļu un tiltu problemātikā, stratēģiskas būvniecības nozares pamešana likteņa varā. Biedrības LCB vārdā aicinu noraidīt SM sagatavoto priekšlikumus „par aktualitātes zaudēšanu”, uzdot tos pabeigt, iesniegt un izskatīt MK.

Ar cieņu

Biedrības „Latvijas ceļu būvētājs”

valdes priekšsēdētājs

Andris Bērziņš